Trei indivizi care sunt suspecți în cazul unui furt comis în noaptea de 15 spre 16 februarie dintr-o locuință din comuna Horodnic de Sus au fost reținuți pentru o perioadă de 24 de ore de lucrătorii Secției 3 Rurală Marginea. Mai exact, aceștia au furat costume populare de valoare și articole vestimentare de port tradițional care au fost ulterior comercializate. Valoarea prejudiciului în acest caz se ridică la 20.000 de lei. Pentru a documenta acest caz, polițiștii au efectuat 5 percheziții și au adus la audieri 9 persoane, iar în final s-a decis reținerea celor 3.
Acțiunea a făcut parte dintr-una mai amplă, care a vizat și alte fapte care s-au comis în zona Rădăuți.
"Concepția de acțiune a fost una preventiv-reactivă și s-a acționatpentru asigurarea ordinii și liniștii publice și siguranței cetățeanului, pentru combaterea faptelor de natură judiciară, descoperirea autorilor și tragerea la răspundere penală pentru faptele săvârșite. Totodată, s-a avut în vedere prevenirea și combaterea faptelor penale și contravenționale la regimul rutier și implicit generarea unui sentiment de siguranță participanților la traficul rutier pe întreaga zonă de responsabilitate a subunității", au transmis polițiștii suceveni.
S-au organizat filtre fixe cu efective mărite pe principalele artere de circulație cu risc de accident, iar rezultatele nu au întârziat să apară.
Polițiștii au dat 46 de amenzi, în valoare de peste 20.000 de lei, un șofer a rămas fără permis de conducere, iar alți 5 fără certificate de înmatriculare.
Cu ocazia acestor controale, a fost descoperită o autoutilitară care transporta material lemnos fără aviz de însoțire. Cantitatea de 3,12 mc lemn foc fag, în valoare de 900 de lei a fost confiscată și predată în custodie Ocolului Silvic Marginea, iar șoferul a fost amendat.
La această acțiune au participat poliţişti din cadrul Poliției Municipiului Rădăuți (Biroul Investigații Criminale, Biroul Ordine Publică, Compartimentul Rutier, Compartimentul Criminalistic), dar și luptători ai Serviciului Acțiuni Speciale Suceava și polițiști de la două Secții de poliție rurală.